BEC ยกทัพละคร ร่วมงาน “ATF 2022” แลกเปลี่ยนซื้อขาย “คอนเทนต์บันเทิง”
BEC ส่งท้ายปียกทัพผลงานละครช่อง 3 ร่วมงาน “ATF 2022” ประเทศสิงคโปร์ เพื่อเปิดโอกาสร่วมพบปะแลกเปลี่ยนการซื้อขายคอนเทนต์ละคร ส่งคอนเทนต์บันเทิงสู่ตลาดต่างประเทศอย่างต่อเนื่อง
BEC ส่งท้ายปี ยกทัพผลงานละครช่อง 3 ร่วมงาน “ATF 2022” ประเทศสิงคโปร์ การซื้อขายคอนเทนต์บันเทิงชั้นแนวหน้าระดับเอเชีย เพื่อเปิดโอกาสร่วมพบปะแลกเปลี่ยนการซื้อขายคอนเทนต์ละคร ส่งคอนเทนต์บันเทิงสู่ตลาดต่างประเทศอย่างต่อเนื่อง
6 ธ.ค. 2565

บริษัท บีอีซี เวิลด์ จำกัด (มหาชน) หรือ BEC บริษัทเตรียมผลงานเดือนธันวาคม ช่อง 3 รวมความบันเทิงยกทัพผลงานละครทั้งใหม่และที่เคยออกอากาศ บินร่วมงาน ATF หรือ Asia TV Forum &amp; Market 2022 การซื้อขายคอนเทนต์บันเทิงชั้นแนวหน้าระดับเอเชีย เพื่อเปิดโอกาสร่วมพบปะแลกเปลี่ยนการซื้อขายคอนเทนต์ละคร ระหว่างผู้ซื้อ, ผู้ขาย, ผู้ผลิต และผู้จัดจำหน่ายคอนเทนต์จากทั่วโลกระหว่าง วันที่ 7-9 ธันวาคม 2565 ณ Marina Bay Sands ประเทศสิงคโปร์
โดยในปัจจุบันหลังจากที่มีการผ่อนคลายข้อจำกัดการเดินทางจากสถานการณ์การแพร่ระบาด จึงถือเป็นนิมิตหมายที่ดีในการกลับมาพบกันอีกครั้งอย่างใกล้ชิดระหว่างผู้ซื้อและผู้ขาย หลังจากที่ ATF จัดงานแบบ online มาตั้งแต่ปี 2563 โดยงานในปีนี้มีสถานีโทรทัศน์ สตูดิโอชั้นนำในการผลิตและเป็นเจ้าของลิขสิทธิ์คอนเทนต์ ทั้งละคร ซีรีส์ และภาพยนตร์ เข้าร่วมประชาสัมพันธ์คอนเทนต์ให้ผู้ร่วมงานมากกว่า 5,000 คน จากทั่วโลกเข้ารับชม และยังมีบุคลากรด้านสื่อมากกว่า 100 แพลตฟอร์ม ทั้งสื่อโทรทัศน์, OTT, Pay TV, Cable และ Streaming Platform ชั้นนำต่างๆ ตั้งแต่ระดับภูมิภาคจนถึงระดับโลกเข้าร่วมงานในครั้งนี้และจะมีการเลือกซื้อคอนเทนต์ไปเผยแพร่ยังต่างประเทศต่อไป
ทั้งนี้กลุ่ม BEC หรือ ช่อง 3 ในฐานะผู้ผลิตคอนเทนต์บันเทิงชั้นนำของประเทศไทย ได้รับความนิยมจากทั้งในประเทศไทยและต่างประเทศ ได้นำผลงานละครคุณภาพร่วมออกบูธงาน ATF ในครั้งนี้ เพื่อทำการโปรโมทและจำหน่ายลิขสิทธิ์ละครของช่อง 3 โดยมีทั้งละครใหม่ที่มีกำหนดออกอากาศในปี 2566 อาทิเช่น “Love Destiny 2” (พรหมลิขิต), “The Betrayal” (เกมรักทรยศ), “Nobody’s Happy If I’m Not” (แค้น) เป็นต้น อีกทั้งยังนำผลงานละครที่เคยออกอากาศไปแล้วร่วมออกบูธนำเสนอผลงานด้วยเช่นกัน
อย่างไรก็ดีในปี 2565 ทางช่อง 3 ยังถือโอกาสเปิดตัว BEC Studio ในฐานะผู้ผลิตละคร นำคอนเทนต์ละครที่กำลังผลิตอยู่ในปัจจุบัน ไปทำการประชาสัมพันธ์ต่อยอดธุรกิจบันเทิงครั้งนี้ด้วย โดยมีละครที่กำลังถ่ายทำและมีกำหนดออกอากาศในปี 2566 รวมถึงผลงานบันเทิงอีกหลายประเภทในอนาคต เพื่อแนะนำให้ผู้ซื้อคอนเทนต์จากทั่วโลกได้รู้จัก และนำไปสู่การจัดจำหน่ายลิขสิทธิ์ไปเผยแพร่ออกอากาศในอีกหลายประเทศทั่วโลก
โดยงาน Asia TV Forum &amp; Market (ATF) ถือว่าเป็นศูนย์กลางในการเชื่อมต่อการซื้อขายผลงานและช่วยขยายช่องทางของอุตสาหกรรมตลาดบันเทิงให้กับผู้ซื้อและผู้ขายจำนวนมากในเอเชียแปซิฟิก และยังสร้างเครือข่ายกับผู้สนใจในอุตสาหกรรม เพื่อส่งเสริมผลิต รวมถึงได้ช่วยเผยแพร่อุตสาหกรรมการผลิตคอนเทนต์ให้เติบโตได้อย่างรวดเร็วยิ่งขึ้น
สำหรับช่อง 3 มีผลงานคอนเทนต์ละครได้รับความสนใจจากผู้เข้าร่วมงาน ATF เสมอมา การร่วมงาน ATF ครั้งนี้นอกจากจะเป็นการจัดจำหน่ายลิขสิทธิ์คอนเทนต์แล้ว ยังเป็นการสร้างชื่อเสียงให้เป็นที่รู้จักในตลาดต่างประเทศเป็นวงกว้างขึ้นด้วย